ระทึก! ไฟไหม้ “คลินิกความงาม” ย่านจุฬาฯ จนท.คุมเพลิงสำเร็จ-เร่งตรวจสอบความเสียหาย
เกิดเหตุไฟไหม้บริเวณคลินิกเสริมความงาม ย่านจุฬาฯ พบสาเหตุเกิดจากสายไฟลัดวงจร ล่าสุดเจ้าหน้าที่คุมเพลิงได้แล้ว อยู่ระหว่างตรวจสอบความเสียหาย
เกิดเหตุไฟไหม้บริเวณคลินิกเสริมความงาม ย่านจุฬาฯ พบสาเหตุเกิดจากสายไฟลัดวงจร ล่าสุดเจ้าหน้าที่คุมเพลิงได้แล้ว อยู่ระหว่างตรวจสอบความเสียหาย
15 พ.ย. 2565

ผู้สื่อข่าวรายงานว่า วันนี้ (15 พ.ย.65) เวลา 13:40 น. เกิดเหตุระทึก ตำรวจ สน.ปทุมวัน กทม. ประสานเจ้าหน้าที่บรรเทาสาธารณภัยกรุงเทพมหานคร รถดับเพลิงบรรทัดทอง เข้าตรวจสอบเหตุเพลิงไหม้บริเวณคลินิกเสริมความงาม บนถนนพระราม 1 แขวงวังใหม่ เขตปทุมวัน กรุงเทพฯ โดยที่เกิดเหตุเป็นอาคารพาณิชย์ ปลูกติดกันหลายคูหา พบกลุ่มควันและแสงเพลิงลุกไหม้ออกมาจากตัวอาคาร ก่อนจะลุกลามอย่างรวดเร็ว ไป 5 คูหา มีแสงเพลิงพวกพุ่งสูงกว่า 3 เมตร ประชาชนโดยรอบพากันวิ่งหนีแตกตื่น เจ้าหน้าที่เร่งตัดไฟบริเวณโดยรอบ พร้อมปิดถนน และระดมฉีดน้ำควบคุมสถานการณ์ โดยใช้เวลา 20 นาที เพลิงจึงสงบ
ทั้งนี้ เบื้องต้นมีผู้บันทึกคลิปวิดีโอก่อนเกิดเหตุไว้ได้ เหตุเกิดจากการลัดวงจรของสายไฟบริเวณตัวอาคาร จนมีประกายไฟ และกลุ่มควัน จากนั้นเกิดแสงเพลิงขึ้นและลุกลามอย่างรวดเร็ว อย่างไรก็ตามต้องรอผลการตรวจสอบจากเจ้าหน้าที่อย่างละเอียดอีกครั้ง